हाईकोर्ट धमाके के 7 दिन बाद भी कोई ठोस सुराग नहीं  
धमाके की जांच राष्ट्रीय जांच एजेंसी की 20 सदस्यों वाली टीम को सौंपी गई, लेकिन हफ्ते भर बाद भी इसकी जांच में कोई खास प्रगति नहीं हुई है।
दिल्ली हाईकोर्ट में हुए बम धमाके को आज एक हफ्ता हो गया है। इस मामले में अभी तक किसी को भी गिरफ्तार नहीं किया गया है, हालांकि कई लोगों को शक के आधार पर हिरासत में जरूर लिया गया।  सुरक्षा एजेंसियां और दिल्ली पुलिस अभी तक सुराग जुटाने और अंधेरे में तीर मारने में ही लगी हैं। पिछले बुधवार को हुए इस धमाके की जांच राष्ट्रीय जांच एजेंसी की 20 सदस्यों वाली टीम को सौंपी गई, लेकिन हफ्ते भर बाद भी इसकी जांच में कोई खास प्रगति नहीं हुई है।  इस धमाके के बाद एनडीटीवी समेत कई मीडिया संस्थानों को मिले चार ई-मेल में से दो का भी पता लगा लिया गया है। इसके अलावा जम्मू-कश्मीर के किश्तवाड़ में भी पुलिस दो लोगों को हिरासत में लेकर उनसे पूछताछ कर रही है। धमाकों के बाद दूसरा और तीसरा मेल कोलकाता से भेजा गया था और इसे भेजने वाले को पुलिस ने हिरासत में ले लिया है।